Illum, il-Kummissjoni Ewropea nediet konsultazzjoni pubblika dwar Stħarriġ tal-UE u stiednet lill-partijiet interessati kollha biex jikkummentaw dwar ir-reviżjoni proposta fil-Linji Gwida tal-2008 dwar l-għajnuna mill-Istat għall-impriżi ferrovjarji (il-“Linji Gwida Ferrovjarji”). Il-partijiet interessati jistgħu jwieġbu għall-konsultazzjoni sas-16 ta' Marzu 2022. Il-Viċi President Eżekuttiv, Margrethe Vestager, li hija responsabbli mill-politika tal-kompetizzjoni, qalet: “Illum, qed nistiednu lill-partijiet interessati kollha biex jaqsmu l-fehmiet tagħhom dwar il-bidliet speċifiċi proposti fil-Linji Gwida Ferrovjarji. Irridu nagħmluha aktar faċli għall-Istati Membri biex jappoġġaw soluzzjonijiet tat-trasport li jniġġsu inqas u li huma aktar sostenibbli mit-trasport bit-triq biss, bħalma huwa t-trasport bil-ferrovija, it-trasport fl-ilmijiet navigabbli interni u t-trasport intermodali. Dan għaliex il-konsumaturi għandhom bżonn ta' għażliet f'dak li għandu x'jaqsam mal-mezzi tat-trasport u mal-mobilità b'emissjonijiet baxxi. Dan huwa pass kbir, fis-Sena Ewropea 2021 tal-Ferroviji, biex is-settur tat-trasport tal-Ewropa jiġi dekarbonizzat u biex is-settur ferrovjarju jkun aktar attraenti, filwaqt li jiġu limitati d-distrosjonijiet fil-kompetizzjoni.” Il-linji Gwida Ferrovjarji jistabbilixxu l-kundizzjonijiet li bihom l-għajnuna lill-kumpaniji ferrovjarji tista' titqies kompatibbli mas-suq intern u mar-regoli tal-għajnuna mill-Istat, b'mod partikolari abbażi tal-Artikolu 93 tat-Trattat dwar il-Funzjonament tal-Unjoni Ewropea (“TFUE”). In-nuqqas ta' interoperabbiltà li ilu jeżisti, flimkien mal-ħtieġa qawwija ta' aktar diġitalizzazzjoni, qed iżomm lura l-iżvilupp ta' servizzi ferrovjarji bla xkiel transfruntieri. L-għajnuna mill-Istat tista' tgħin biex jiġu indirizzati dawn in-nuqqasijiet tas-suq u biex tittejjeb il-kompetittività tal-ferroviji, u b'hekk tiġi ffaċilitata l-bidla modali, jitnaqqsu l-emissjonijiet tat-trasport u l-konġestjoni fit-toroq. Il-Kummissjoni wettqet evalwazzjoni tal-Linji Gwida Ferrovjarji attwali bħala parti mill-Kontroll tal-Idoneità tal-Għajnuna mill-Istat. L-evalwazzjoni wriet li l-Linji Gwida attwali taw kontribut importanti billi ħeġġew bidla modali favur il-ferroviji, li ġġenerat spejjeż esterni aktar baxxi minn modi oħra ta' trasport bħal dawk bit-triq, u ppromwoviet l-interoperabbiltà biex jiġi żgurat li s-sistemi tekniċi differenti tal-ferroviji tal-UE jaħdmu flimkien. Fl-istess ħin, l-evalwazzjoni wriet li huma meħtieġa aġġustamenti fir-regoli eżistenti biex jiġu riflessi l-aħħar żviluppi regolatorji u tas-suq, u biex is-settur ferrovjarju jkun jista' jinkorpora t-tranżizzjoni ekoloġika u diġitali f'konformità mal-prijoritajiet tal-Kummissjoni, b'mod partikolari dawk tal-Patt Ekoloġiku Ewropew. It-tnedija tar-reviżjoni tal-Linji Gwida Ferrovjarji se sseħħ fis-Sena Ewropea tal-Ferroviji, bħala segwitu naturali għall-adozzjoni tal-Patt Ekoloġiku Ewropew u tal-Istrateġija għal Mobilità Sostenibbli u Intelliġenti. F'dan il-kuntest, il-Kummissjoni qed tniedi l-proċess ta' reviżjoni tal-Linji Gwida Ferrovjarji. Il-konsultazzjoni pubblika ppubblikata llum tieħu l-forma ta' kwestjonarju li se jgħin lill-Kummissjoni tidentifika l-bidliet meħtieġa u tfassal aħjar ir-regoli l-ġodda. B'mod aktar speċifiku, ir-reviżjoni proposta tinkludi: Il-partijiet ikkonċernati jistgħu jibagħtu t-tweġibiet tagħhom għall-kwestjonarju fuq il-Portal għal Regolamentazzjoni Aħjar tal-Kummissjoni sas-16 ta' Marzu 2022. Il-Passi li Jmiss Ir-reviżjoni tal-Linji Gwida Ferrovjarji se titwettaq f'konformità mal-prijoritajiet ta' politika definiti fl-Istrateġija għal Mobilità Sostenibbli u Intelliġenti. L-adozzjoni tal-Linji Gwida Ferrovjarji l-ġodda hija prevista għal tmiem l-2023. Il-kuntest Fl-1 ta' Ottubru 2021, il-Kummissjoni ppubblikat valutazzjoni tal-impatt tal-bidu dwar ir-reviżjoni tal-Linji Gwida Ferrovjarji. Il-partijiet interessati setgħu jaqsmu l-feedback tagħhom sad-29 ta' Ottubru 2021. Fl-istess data, il-Kummissjoni ppubblikat pjan direzzjonali dwar inizjattiva li għandha l-għan li tippermetti li l-Kummissjoni tadotta regolament ġdid ta' eżenzjoni ġenerali għat-trasport ferrovjarju, tal-passaġġi fuq l-ilma interni u dak intermodali, u li tiffaċilita l-għoti ta' għajnuna għall-promozzjoni ta' soluzzjonijiet tat-trasport li jniġġsu inqas. Din l-inizjattiva hija marbuta mill-qrib mar-reviżjoni tal-Linji Gwida Ferrovjarji, peress li twitti t-triq għal aktar simplifikazzjonijiet proċedurali li se jippermettu lill-Istati Membri biex jimplimentaw ċerti miżuri ta' għajnuna favur soluzzjonijiet tat-trasport sostenibbli u bil-ferrovija, mingħajr skrutinju minn qabel mill-Kummissjoni. Il-Kummissjoni se tippreżenta proposta lill-Kunsill fil-bidu tal-2022.